Aktualni sat s 4. sjednice Gradskog vijeća Grada Samobora, održane 28. rujna 2017. godine

Predsjednik Gradskog vijeća Miran Šoić: - Evo, možemo krenuti na naš Aktualni sat s pitanjima. Imamo puno prijavljenih. Da li se slažete da idemo naizmjenično, malo muški, malo ženski, malo jedna stranka, malo druga, da se tim redoslijedom postavljaju pitanja?

Vladimir Skendrović (HDZ): - Obzirom da je na prošloj sjednici na određeni način krenuo Aktualni sat, molio bih da temeljem naših prijava nastavite dalje, obzirom da treba biti aktivan i pravovremeno se prijaviti. Zadnji puta smo mi, po našem sudu, ostali uskraćeni radi vremena s nekoliko pitanja, zato smo se blagovremeno prijavili. Možda ćemo mi odustati od nekih pitanja, ali ako je moguće da nam dozvolite da idemo po redu prijava.

Predsjednik Gradskog vijeća Miran Šoić: - Ne govorim ja o tome, nego se sada svi prijevremeno prijavili radi ovog razloga koji ste rekli, vjerojatno, ali mislim da ništa ne kasnimo i ako treba koju minutu ćemo i produžiti. Jeste li suglasni s time? Dobro, slažete se.

Otvaram Aktualni sat.

Vladimir Skendrović: - Pokušat ću biti što kraći i sveobuhvatniji, ali najprije ću obrazložiti pitanje koje će u konačnici biti postavljeno. Naime, na prošloj sjednici, svi ste svjedočili reakciji predsjednice Upravnog vijeća Samoborskog muzeja, koja je na moj dobronamjeran prijedlog vrlo nezgodno reagirala i potaknula me da zagrebem ispod površine tog problema, koji je sada na kraju, po mojim saznanjima, izuzetno velik. Naime, o čemu se radi - nisam želio kompromitirati zaposlenike našeg muzeja, nego sam išao izvor informacije potražiti u Zagrebu kod nadležnih tijela, a gdje sam došao do sljedećeg. Samoborski muzej je jedan od dva muzeja na crnoj listi u RH radi nerealizacije zacrtanih programa, koje pred njih postave njihova nadležna tijela. Nažalost, u Samoborskom muzeju svega je jedna zbirka digitalizirana od svih onih koje su to trebale biti. To je po meni domet aktualnog ravnatelja kojemu je produžen mandat, bez obzira što nije u natječajnom postupku čak niti plan rada predložio, temeljem kojeg bi mi mogli donijeti određeni zaključak da je on kvalitetno rješenje, da će on kvalitetno obnašati svoju funkciju četiri godine, a sada, koliko mi je poznato, ta funkcija će trajati svega dvije godine, radi njegovog umirovljenja. S druge strane, podaci do kojih smo došli, koje možemo potvrditi od strane ljudi koji su to spremni iznijeti javno, na sjednici na kojoj smo usvajali izvješće dotičnog ravnatelja on je sjedio preko u ugostiteljskom objektu. Ne želim davati konstataciju u kakvom stanju, sprdajući se s nama vijećnicima i gradskom upravom, koja će mu ionako produžiti mandat. To je vrlo ružno. Ne želim nikoga stavljati u povlašteni ili kontra položaj, ali obzirom na činjenicu da nam propada arhivska građa, da su u katastrofalnom stanju i arhivi i sam objekt, da nam je sanitarni čvor za građanstvo, koji bi trebali posjećivati taj muzej, pretvoren radi nekakve sitne greške u skladište, da je posjet muzeju izuzetno nizak i da ne stoji tvrdnja predsjednice Upravnog vijeća o afirmativnom radu ravnatelja, da je katastrofalna odluka bila njemu dodijeliti još jedan mandat. Još je jedna stvar vrlo bitna. Vi morate znati da se muzej sastoji od dva vijeća, to je Upravno i Stručno vijeće. Upravno vijeće čine ravnatelj i predstavnik Grada, u ovom slučaju to je Irena Kapor bila, a trećeg člana Upravnog vijeća imenuje Stručno vijeće. To Stručno vijeće, po tvrdnjama zaposlenika, u zadnjih šest godina nije se niti sastalo. Temeljem čega je netko dobio prigodu da bude član Upravnog vijeća?

Dakle, moje prvo pitanje. Da li mislimo da smo donijeli pravilnu odluku? Predlažem da poništimo donesenu odluku i ponovimo natječaj za ravnatelja Samoborskog muzeja. To je moje prvo pitanje, na koje bih molio odgovor, pa da krenem na drugo.

Predsjednik Gradskog vijeća Miran Šoić: - Skrećem pažnju da se držimo onog članka koji kaže do tri minute, dva pitanja i prijedlog.

Zamjenica gradonačelnika Sanja Horvat Iveković: - Zahvaljujem na ovom pitanju i ovoj brizi koju upućuje poštovani gradski vijećnik Skendrović i upoznaje s određenim nepravilnostima, kako on tvrdi, u našem muzeju. Spomenuo je određene crne liste nadležnih tijela, pa ako on misli da nešto treba postupiti ili da netko ne radi u skladu s određenim zakonskim normama, pozivam ga da onda pokrene postupak koji treba, ukoliko uistinu nije nešto kako treba prema zakonu. Ja stvarno ne znam o tim nekim crnim listama, i tko to radi te crne liste muzeja, da li Ministarstvo kulture, jer nije specificirao. Vezano uz Upravno vijeće i sastav Upravnog vijeća, prema mojim saznanjima to Upravno vijeće je konstituirano na sve zadovoljavajuće pravne norme, a, ukoliko ima, možemo još jednom provjeriti kako je tekao postupak izbora za Upravno vijeće. Ako je nešto bilo nepoštivano, dapače, to ćemo popraviti. Sve ove druge konstatacije koje je naveo teško mi je komentirati, jer ne znam neku drugu pozadinu toga, ali ukoliko misli da netko dobro ne radi i ako to treba prijaviti nekim nadležnim institucijama, evo, pozivam ga da to i učini.

Vladimir Skendrović: - Bit ću kratak - drugo pitanje i prijedlog ću odmah staviti. Drugo pitanje se odnosi na odgovore koje sam dobio temeljem prava na pristup informacijama. Naime, naš Autobusni kolodvor još uvijek nije u knjigama proveden. Evo, ja ovdje imam podatak, on je i dalje oranica. Zanima me zašto se dokumenti ne provode na vrijeme i sukladno zakonskim propisima? Ne možemo govoriti da je to oranica, a fizički je tamo izgrađeno. To je drugo pitanje.

Moj prijedlog je da se Gradsko vijeće Grada Samobora javno ogradi i osudi pokroviteljstvo nad obilježavanjem 80. godišnjice Komunističke partije Hrvatske, a iz sljedećih razloga - Hrvatski sabor je deklaracijom i Ustavom jasno definirao da RH odbacuje komunistički režim, deklaracija EU također to jasno precizira i ne vidim niti jedan razlog da poistovjećujemo antifašizam i komunizam i da dajemo publicitet određenom procesu koji se dešavao u prošlim vremenima, koji je osuđen ne samo od RH, nego i od šire europske i svjetske zajednice.

Zamjenik gradonačelnika Željko Stanec: - Da, naravno, ovaj dio neću niti komentirati. Što se tiče provedbe, uknjižbe, izgrađenog Autobusnog kolodvora. Zašto nije sprovedeno? Upravo bi trebali, poštovani vijećniče, znati da dosta ide sporo ta provedba upisa u gruntovnu, a to, nažalost, nije u nadležnosti Grada Samobora, ta brzina, odnosno provedba tih određenih dokumenata koji se upisuju u gruntovnu. Znači, provedba će biti sprovedena kada to gruntovna provede.

(Vijećnik Vladimir Skendrović priča iz klupe bez uključenog mikrofona pa to ne ulazi u zapisnik)

Predsjednik Gradskog vijeća Miran Šoić: - Dobro, provjerit ćemo pa ćemo vidjeti što je. Znači, s dva pitanja i prijedlogom ste iscrpili dnevni red.

Ivan Horvat (HSS): - Tema poplava. Znamo svi da je 19. rujna u poslijepodnevnim satima samoborski kraj bio ugrožen poplavama, nastradale su Rude i velika poplava je prijetila u Grdanjcima. Ovom prilikom htio bih veliku zahvalu uputiti svima onima koji su u Grdanjcima pomogli na pripremama obrane od poplave, a napravljeno je 200 metara zečjeg nasipa. Naročito ističem DVD-e Samobor, Bregana i Grdanjci, sudjelovali su i građani Grdanjaca i učestvovale su i Hrvatske vode i Komunalac, hvala svima. Neposredno iza toga, možda dan ili dva, u gradskoj vijećnici održan je sastanak s Hrvatskim vodama, upravo na temu tih učestalih poplava. Dosta je bio interesantan taj sastanak. Molio bih da mi netko, dogradonačelnik ili predstojnik Odjela za komunalne djelatnosti, odgovore što je nakon toga poduzeto? Naročito me interesira kako ćemo riješiti retencije koje su predviđene kod Koretića? U planu od obrane od poplave predviđeno je da bi se gore napravile tri retencije. Da li to Hrvatske vode planiraju ili ne planiraju, ako ne, da ih malo potaknemo i da ih možda preduhitrimo s izradom nekakvog idejnog rješenja, pa da vidimo kako će reagirati? To je prvo pitanje.

Drugo pitanje. Što je s mostom u Breganici, koji je također ugrožen od poplave, i s vodovodom koji je planiran za Gornju Breganicu?

Zamjenik gradonačelnika Željko Stanec: - Što se tiče postavljenih pitanja uvaženog vijećnika Ivana Horvata dat ću kraće odgovore. Znamo svi da se 19. rujna, ako se ne varam, dogodila poplava na području Samobora i ne treba tu nikakve pohvale. Mi smo samo tog dana odradili posao koji smo trebali odraditi. Ja mogu zahvaliti mjesnom odboru i vatrogascima koji su se sami, prije svega, organizirali i onda je trgovačko društvo Komunalac i Civilna zaštita, kojoj sam ja na čelu, uskočila u to i organizirala sve ono popratno što je trebalo, a to su organizacija vreća i dovoz pijeska za izradu tih zečjih nasipa, a vi ste to u svom angažmanu sve odredili.

Što se tiče pitanja izgradnje retencije kod Koretića, jedino bi ta izgradnja retencije osigurala sigurnost nizvodno mještana Grdanjci i Breganskog Sela od nekih idućih poplava u nekom određenom razdoblju. Razgovarali smo na nekoliko sastanaka u Hrvatskim vodama da se s tim projektom što prije krene, isključivo iz ovog razloga koji sam maloprije napomenuo. Inicijativa od Grada Samobora uzastopno dolazi, ali isključivo projekt je na nivou Hrvatskih voda, odnosno nadležnog ministarstva. Što smo poduzeli nakon održanog sastanka koji se vodio upravo u ovoj gradskoj vijećnici s predstavnicima Hrvatskih voda, drugi dan, pošto je bilo i dogovoreno da će oni sufinancirati izgradnju potpornog zida, odnosno izgradnju nogostupa na onom mjestu gdje su sada postavljeni ti zečji nasipi. Poslan je u Hrvatske vode troškovnik, sve prema dogovoru s tog sastanka, i također troškovnik oko izgradnje potpornog zida kod Breganskog Sela, jer se na tom dijelu odronila cesta. Znači, dogovoreno je da će onaj dio koji je vezan uz vodotok sufinancirati Hrvatske vode, a onaj dio koji je vezan uz ceste da će to Grad Samobor iz svojih vlastitih prihoda financirati.

Što se tiče drugog postavljenog pitanja što je s izgradnjom mosta i vodovoda u Breganici? Za izgradnju mosta imamo svu potrebnu dokumentaciju, isto će biti načelo, jer moram, bez obzira na sve to, puno puta smo znali reći Hrvatske vode od njih možda neki otpor dolazi, no pokazalo se da u principu sve te neke zahvate, pogotovo na vodotocima koji su zaštićeni od nadležnog ministarstva, a to je Ministarstvo zaštite okoliša, da u principu od njih dolazi do nekog otpora oko zaštite biljnog, odnosno životinjskog svijeta. Tako da ćemo u izgradnju tog mosta istim modelom ići kao što je bila izgradnja mosta, odnosno dogovor oko izgradnje mosta kod Čaraparne, kod Kršlina i u Grdanjcima.

Za vodovod u Breganici, također Grad Samobor je napravio kompletnu projektnu dokumentaciju, jedino nam još fali rješavanje imovinsko-pravnih problema oko smještaja rezervoara za taj vodovod.

Irena Franceković (MOST): - Imam dva pitanja i jedan prijedlog. Postavit ću to u komadu, tako da ušparamo vrijeme. Prvo moje pitanje odnosi se na nogostup u Ulici kralja Petra Krešimira IV., to je ulica koja vodi od Dalmacije pa uz Konzum dolje prema sajmištu. U jednom dijelu taj nogostup nestaje i tamo su sa strane zaparkirani neki automobili, za koje mislim da tamo nikako ne spadaju i mislim da je to gradska površina. Moje pitanje se odnosi na to kad će Grad učiniti nešto zbog sigurnosti djece koja bi po tom nogostupu trebala sigurno doći do škole, a što sada u ovom slučaju nije moguće? To je prvo pitanje.

Drugo pitanje, ne znam da li ćete mi to moći danas odgovoriti, ali u svakom slučaju na 2. sjednici Vijeća smo postavili pitanje koje se na kraju svelo samo na priču oko toga za što je Energo metan dao 6.000.000,00 kn kredita ili depozita ili nečeg slično. Međutim, naše izvorno pitanje nije se odnosilo na iznos kredita i kome je on dat, nego se naša rasprava vodila o tome da Grad, kao većinski vlasnik Energo metana, utječe na smanjene cijene plina za građane, s obzirom da Energo Metan očito iz svojih bilanci, koje su javno dostupne na stanicama FINE, svatko od vas ih može pogledati, ostvaruje ekstra profit na leđima građana Samobora. Ovim putem apeliram na gradske čelnike da pregovaraju s Energo metanom da se cijena plina smanji. Ide sezona grijanja, bojim se da će računi biti ogromni.

Prijedlog je da nabavite štopericu i zvonce i da odmjeravate tri minute.

Zamjenik gradonačelnika Željko Stanec: - Što se tiče izgradnje nogostupa u Ulici kralja Petra Krešimira IV., dobro ste opisali lokaciju na kojoj se to nalazi. Točno je da je tamo problem i to smo, naravno, prije dvije godine ustanovili, da bi tamo trebali doći do denivelacije toga, pošto je bila pruga na tom mjestu i sukladno tome izgradnja nogostupa. Naravno da smo krenuli u postupak projektiranja i uvijek onda dođete do rješavanja imovinsko-pravnih problema, koji su sada u fazi tog rješavanja. Znači, čim se to riješi nogostup će ići u izgradnju zajedno s tim spuštanjem kolnika. Ono nije gradska površina na kojoj su parkirani privatni automobili, to je površina u vlasništvu Samoborke. Tu smo poduzeli određene mjere, jer bez obzira da li je to privatno vlasništvo ili vlasništvo Grada Samobora, slažem se da se ti automobili ne mogu držati na toj lokaciji. Grad Samobor je vlasnik toga, on ih koristi za neka snimanja filmova, to sada nije niti bitno zašto vlasnik tih automobila ih koristi, ponudio jednu alternativnu lokaciju, gdje se nadamo da će on na tu lokaciju pristati, a ta je lokacija u Ulici Nikole Šubića Zrinskog između Samoborke i Fotokemike, to je ta nova lokacija. Tako da smo i o tome dijelu razmišljali.

Što se tiče Energo metana, mislim da ste čak i djelomično dobili odgovor, da nažalost Energo metan ne definira cijenu plina na tržištu, već za to ima nadležnu regulatornu agenciju, koja određuje cijenu plina na tržištu. Drage volje bih ovaj prijedlog prihvatio, kada bi bila odluka na Skupštini trgovačkog društva Energo metan da može odlučivati o cijeni plina.

Ivan Kaselj (HDZ): - Imam dva pitanja, a spojit ću u jedno, tako da olakšamo, a vezana su jedno i drugo za Breganu. Zanima me planira li se izgradnja nove dvorane u Bregani i kada se misli raditi rekonstrukcija ili izgraditi nova tržnica u Bregani?

Zamjenica gradonačelnika Sanja Horvat Iveković: - Uvaženi vijećniče, pretpostavljam da mislite na školsku sportsku dvoranu. Dakle, mi jesmo u određenim razgovorima s ravnateljem škole bili oko tog dijela i nekako je danas-sutra Bregana sigurno na redu prva da se gradi ta školska sportska dvorana. Vi znate koliki je broj sportskih dvorana na području Samobora, nije da je ova u Bregani, kao što je npr. bila na Stražniku dvorana dotrajala. Naprosto ona više svim potrebama Bregane nekako možda ne zadovoljava samim prostornim kapacitetima, a što se tiče nastave tjelesnog odgoja ona i dalje odgovara broju učenika i svemu onome što propisuje pravilnik ministarstva za takve sportske dvorane i za brojeve učenika koji pohađaju tu školu. Vjerujem da će se sigurno, nakon što se rekonstruira i dogradi vrtić u Bregani, razgovarati o tome kako bismo mogli pronaći sredstva da se izgradi sportska dvorana na Bregani.

Što se tiče tržnice u Bregani, to smo razgovarali s trgovačkim društvom Komunalac, koji ima u svom upravljanju taj objekt, o nekim mogućnostima revitalizacije. Isto tako Vijeće mjesnog odbora raspravljalo je o određenim aktivnostima koje bi se mogle tamo provesti, kako bi se barem oživio onaj dio prigodne prodaje, odnosno prodaje nekih proizvoda koje imaju lokalni OPG-ovi na području Bregane. Naravno, Komunalac ukoliko treba da je netko zainteresiran za unajmljivanje tih prostora, uvijek je tu da dodatno uredi i ako će se nešto još moći sigurna sam da će se pronaći dodatnih sredstava da se ta tržnica još dodatno oživi i revitalizira.

Petra Babojelić (SDP): - Imam pitanje koje bih uputila od strane mještana nizinskog dijela Grada Samobora, konkretno mjesnih odbora Celine, Savršćak i Vrbovec. Pitanje se tiče bivšeg odlagališta otpada Trebež, koje je nama mještanima okolnih mjesnih odbora godinama tzv. rak rana. Prošle godine odlagalište je sanirano, što smo mi apsolutno pozdravili, a danas imamo i točku na dnevnom redu - Izgradnja Reciklažnog centra grada Samobora na Trebežu. Zanima me ako bi dogradonačelnik mogao za mještane tih okolnih mjesnih odbora čisto malo pojasniti koje su sve planirane aktivnosti u tom Reciklažnom centru i daljnji plan razvoja na saniranom odlagalištu?

Zamjenik gradonačelnika Željko Stanec: - Evo, dat ću također odgovor poštovanoj vijećnici Petri Babojelić na postavljeno pitanje. Što se tiče same sanacije Trebeža, to svi znamo da je taj projekt završen, ali mi kao gradska uprava nismo mogli stati na tom završenom saniranom projektu, već smo obzirom i na nove zakone o gospodarenju komunalnim otpadom, trebali neke određene mjere poduzeti, a upravo je taj Reciklažni centar jedna mjera o gospodarenju komunalnim otpadom na području Grada Samobora. Što se konkretno predviđa na tom novom centru napraviti, u par kratkih crta ću napomenuti. Znači, već smo tamo postavili vagu za vaganje mješovitog komunalnog otpada, koji sada dolazi na Trebež i istog dana se odvozi na deponiju u Davor. Naravno da to nije dugoročno rješenje. Donijeli smo tu na Gradskom vijeću da je to do sedmog mjeseca 2018. godine, znači kao nekakav ozbiljan grad, ozbiljno trgovačko društvo Komunalac, ne može čekati što će se desiti poslije osmog mjeseca ili sedmog mjeseca 2018. godine, već smo morali krenuti upravo u izradu i realizaciju projekta Reciklažnog centra. Taj Reciklažni centar trebao bi obuhvatiti prijem tog mješovitog komunalnog otpada, koji će jednim dijelom biti već sortiran na samom kućnom pragu. Naravno, ne možemo sa 100% sigurnošću govoriti da će taj otpad biti od mještana 100% sortiran, već će se on trebati sortirati u toj sortirnici, kako bi se od tog otpada, znači to više ne možemo govoriti o otpadu, već o sirovini, kako bi dobili sirovinu koja bi imala na tržištu određene cijene. Znači, to je sortirnica, odnosno zaboravio sam prvi projekt, a to je izgradnja kompostane, kako bi se iz tog mješovitog otpada izdvojio biorazgradivi otpad, koji u konačnici onda prlja ovu sirovinu koju sam malo prije spomenuo. Naravno, još jedan veliki trošak za Grad Samobor je i odvoz tog glomaznog otpada, koji također ide na teret svih naših poreznih obveznika, pa smo onda planirali napraviti boksove u kojima bi se, također, razdvajao taj glomazni otpad, a sve u cilju da cijena odvoza kućnog otpada za mještane Grada Samobora ostane nepromijenjena.

Lovro Mihelić (HDZ): - Imam dva pitanja. Prvo pitanje odnosi se na rekonstrukciju samoborskog kina. Evo, slušamo putem medija da će rekonstrukcija uskoro početi pa me zanima, koji će to radovi biti obuhvaćeni u toj rekonstrukciji i koja će biti njihova svrha na kraju krajeva, što će se novo omogućiti, koje nove aktivnosti i djelatnosti tom rekonstrukcijom?

Drugo pitanje postavljam ispred zajednice Mjesnog odbora Vrbovec. U petak smo imali sastanak i mještani su nam postavili jedno pitanje i dogovorili smo se da ću ja to prenijeti ovdje u Gradskom vijeću, a tiče se izgradnje šatora na privatnom posjedu, tamo kod betonare. Mnoge zanima čemu taj objekt služi, što će se tamo događati. Neki su htjeli posegnuti za malo ekstremnijima instrumentima kao što je peticija. Mi smo odlučili da ću ja to ovdje pitati, jer nema potrebe da idemo u takve ekstreme, ako se može nešto lijepo objasniti. Molim vas da nam objasnite, obzirom da bi trebali znati glede takvih objekata čemu služe?

Zamjenica gradonačelnika Sanja Horvat Iveković: - Što se tiče radova na rekonstrukciji zgrade Hrvatskog doma, koju kolokvijalno svi zovemo kino dvorana, a obzirom da je to nekako svima u svijesti da je to kino, ali naravno svi znamo da je to zgrada, odnosno dvorana koja odgovara i svim ostalim potrebama koje imamo na našoj kulturnoj sceni. Dakle, tako je i definiran projektni zadatak gdje će trebati udovoljiti današnjim potrebama, što scenskih priredaba, što glazbenih i isto tako plesnih, a isto tako naših kulturno-umjetničkih društava i sl. Dakle, ti radovi bi trebali uključivati radove koji se tiču izgleda unutrašnjosti, od same izmjene podne podloge, postavljanja novih stolica, nekih aktivnosti koje su vezane uz akustični dio, da se poboljša kvaliteta zvuka, općenito poboljšanje izgleda samog prostora i, naravno, prilagodbe svim onim potrebama koje danas imate. Znate da se tamo održavaju različita događanja, od nekakvih seminara i sl., a nadamo se isto tako da bi ta dvorana u budućnosti mogla služiti za iznajmljivanje za različite seminare, što bi naravno povećalo prihodovnu stranu proračuna Pučkog otvorenog učilišta. Treba napomenuti da je ona u zoni stroge kulturne baštine i ona mora kao takav izgled zadržavati, naravno, u skladu s prostornom planskom dokumentacijom nije ju moguće samo tako proširivati. Dakle, ti radovi će uključivati onaj dio unutrašnjosti, ona će nekako svoj izgled koji izvana ima zadržati, ali bit će određene promjene koje napominjem, jer tu je bilo nekakvih insinuacija da li mi radimo u skladu sa zahtjevima koje pred nas postavljaju konzervatori. Naravno da se radi, jer ta zgrada ima određenu kulturnu vrijednost, unutar nje postoje određeni drveni balkoni za koje konzervatori traže da ostanu takvima, što opet onda nalaže određene aktivnosti vezano uz vatro dojavu i sl., sve se to uvažilo. Evo, naši djelatnici koji su taj dio pripremali su sve to vrijedno pripremili da bi se mogao raspisati natječaj. Današnji rebalans, a o čemu će biti govora kasnije, prilagođen je upravo tim radovima na rekonstrukciji dvorane i, da previše ne komentiram postupak javne nabave, da ćemo kroz narednih nekoliko tjedana krenuti s radovima.

Zamjenik gradonačelnika Željko Stanec: - Što se tiče drugog postavljenog pitanja, jučer da ste imali sjednicu tog vašeg Mjesnog odbora Vrbovec, stvarno nemam informaciju tko to gradi. Ako je izgradnja šatora, po meni to ne može biti, to nije gradnja, to je postava šatora, tako da ne bih znao. Najvjerojatnije za takav tip postave, ako je riječ o postavi, onda ne treba nikakva građevinska dozvola. Ne znam o kojem se tipu gradnje radi, mogu vam provjeriti pa vas onda na sljedećoj sjedini Gradskog vijeća više informirati. Ne znam tko radi, na koji način, evo, stvarno ne znam.

Marinko Džepina (SDP): - Imam dva pitanja. Prvo pitanje, do kuda se stiglo s fazom preseljenja Centra za socijalnu skrb Grada Samobora? Naime, znamo da već dvije ili tri godine postoji indicija da se Centar za socijalnu skrb izmjesti s one lokacije u Zagorskoj na lokaciju bivše vojarne. Svi znamo, koji smo dolazili ili koji smo imali određena iskustva vezano uz Centar za socijalnu skrb, da su tamo uvjeti rada zaista vrlo teški, vrlo loši, od toga da osobe s invaliditetom ne mogu uopće doći na taj prvi kat, na tu prvu etažu, od kuda zapravo počinje Centar za socijalnu skrb, a da ne govorim da zaposlenici koji rade u takvim uvjetima da su po dvoje ili troje u sobama, da imaju stranke, da jedni razgovaraju s jednom strankom, drugi razgovaraju s drugom strankom. Znači, uvjeti su zaista vrlo loši. Ono što isto tako znam, znam da je Grad Samobor uložio određena sredstva za rekonstrukciju krovišta da taj objekt koji se nalazi u vojarni ne bi dalje propadao. Znam da je Grad Samobor zainteresiran da se taj centar preseli iz Zagorske u vojarnu, ali ne znam da li u određenim programima nadležnog ministarstva se nalazi taj projekt ili ne nalazi.

Drugo pitanje, isto tako, ako može. Da li Grad Samobor planira prijaviti se na natječaj za bespovratna sredstva osigurana preko Europskog socijalnog fonda Zaželi, kako bi potaknuo aktivaciju nezaposlenih žena u Samoboru i hoće li se prijaviti Grad Samobor samostalno na taj projekt ili će se prijaviti zajedno s Crvenim križem?

Zamjenica gradonačelnika Sanja Horvat Iveković: - Vezano uz preseljenje zgrade Centra za socijalnu skrb, da, to je bila planirana aktivnost već nekoliko godina i oko toga smo imali određene pomake, no trenutno nemamo informaciju hoće li se uistinu dogoditi to da dođe do tog preseljenja, jer imamo neke neslužbene informacije da ta lokacija ne odgovara Ministarstvu demografije, obitelji i mladeži. Mi smo im uputili već nekoliko dopisa i zamolili ih da pokušamo o tome razgovarati, kako bismo mi znali što dalje s tim objektom, a tu bi trebala biti izgrađena i spomen soba vezano uz program naših braniteljskih udruga. Što se tiče uređenja krovišta, evo i kolega zamjenik gradonačelnika potvrđuje, to ćemo ići uskoro u sanaciju tog krovišta kako ne bi to dalje propadalo, pa barem taj dio da odradimo. Stvarno se nadam da ćemo ipak neki pomak što se tiče preseljenja centra imati, a vezano uz projekt Zaželi, projekt koji se provodi preko ministarstva i kojem su partneri jedinice lokalne samouprave. Mi smo s Crvenim križem razgovarali, evo ovdje je i naš pročelnik za društvene djelatnosti koji je taj dio odrađivao, da se, naravno, svi zajedno prijavimo na taj natječaj kako bismo omogućili opet nekom broju nezaposlenih žena, a kako je i naložio taj projekt, da se dakle obuhvati takva ranjiva skupina, upravo žena koje su teže zaposlive, to su tzv. vjerojatno domaćice. U tijeku je potpisivanje projektne prijave i nadamo se da ćemo na tom natječaju proći, s time da se tu uključila i Sv. Nedelja i Općina Stupnik i tu bi u konačnici moglo pronaći desetak žena svoj posao.

Vinko Jaklenec (HSS): - Imam dva pitanja iz sfere komunalne infrastrukture, a odnose se na mjesto Molvice. Naime, u toku je izgradnja, odnosno izvođenje radova u dvije ulice, a to je Ulica Ivšaci i Odvojak Požgaji. Zanima nas kada će te dvije ulice biti asfaltirane?

Drugo pitanje odnosi se na rekonstrukciju nadstrešnice u društvenom domu. U kojoj je to fazi i koji je rok završetka?

Zamjenik gradonačelnika Željko Stanec: - Poštovani potpredsjedniče Gradskog vijeća Jaklenec, evo, dat ću vam kratke odgovore. Znači, obadvije ulice su pripremljene, znači stavljenu su u pretfazu asfaltiranja i kada trgovačko društvo Komunalac, mislim da bi trebalo drugi tjedan, te dvije ulice asfaltira, jer jednostavno radimo više priprema i onda kada se stvore uvjeti da se za svakih sto metara ceste ne angažira finišer, već se u jednom danu više takvih malih uličica asfaltira. Drugi tjedan, prema mojim informacijama s kojima raspolažem, trebalo bi biti asfaltirano.

Što se tiče nadogradnje nadstrešnice kod društvenog doma, odnosno kod doma kojeg koriste vatrogasci Mjesnog odbora Molvice, pred dvije godine ste izgradili nadstrešnicu do samog društvenog doma i sada se to pokazalo da jednostavno bi trebalo još taj dio proširiti. Pripremne radove za to smo napravili, bio sam također gore u vašem mjesnom odboru kada ste imali Susret generacija. Znači, taj dio same pripreme je napravljen, još samo treba napraviti nosivu i krovnu konstrukciju pa se nadam da će to sljedeće godine biti također u Proračunu Grada Samobora prihvaćeno, a onda iste godine i realizirano.

Svebor Labura (HDZ): - Samo ću iskoristiti priliku, kako je rekao kolega koji je predsjednik Upravnog odbora Centra za socijalnu skrb, da je Centar za socijalnu skrb zajedno sa Stupnikom i Sv. Nedeljom, što znači da nije samo u ingerenciji Grada, nego je i u ingerenciji županije, a to znači da to nije briga samo Grada. Pitanje imam za zamjenika gradonačelnika. Da li će se ići u sanaciju ceste od sajmišta prema Domaslovcu, koja je u groznom stanju?

Unutar tog prvoga, obzirom da je odgovarao već za most u Gornjem kraju prema Čaraparni, tri godine je od kada je most devastiran sa zadnjom poplavom. Mislim da je malo previše da taj most nije u funkciji. Drugo pitanje, referiram se na neodgovoreno pitanje kolegi Skendroviću. Može li netko odgovoriti tko u Gradu odlučuje da Grad bude sponzor proslave osnivanja Komunističke partije Hrvatske. Da li netko smatra da je to primjereno i da li bi se ista situacija dogodila da je slučajno u Samoboru osnovana, ne znam, Crna legija ili iz takvog fašističkog portfelja organizacija? Znači, da li bi Grad bio sponzor takve predstave i da li bi netko kao predstavnik Grada dolazio u ime Grada, u ime svih građana ovoga Grada, na takve stvari? Zamjenik gradonačelnika je odgovorio da nema komentara na tu situaciju. Mislim da je to katastrofa sa čistog moralnog stajališta.

Zamjenik gradonačelnika Željko Stanec: - Odgovorit ću na postavljeno pitanje poštovanog vijećnika Labure. Zašto bih trebao odgovoriti na neka pitanja, jednostavno neću odgovoriti na to pitanje, na to me ne može nitko prisiliti, odgovarat ću vam na pitanja čime se isključivo bavim. Ta pitanja si vodite u Saboru.

(Vijećnik Svebor Labura govori bez uključenog mikrofona iz klupe, što ne ulazi u zapisnik.)

Predsjednik Gradskog vijeća Miran Šoić: - Nemojmo sada stvarati tenzije koje ne treba, pitanja ste postavili. Idemo dalje na ove naše komunalne probleme, pa molim odgovor za cestu prema Domaslovcu.

Zamjenik gradonačelnika Željko Stanec: - Naravno da može ovakva pitanja, na koja ću vrlo rado dati svoj odgovor. Što se tiče same rekonstrukcije ili obnove te ceste, mogli ste i sami vidjeti da je trgovačko društvo Komunalac saniralo tu cestu na onim najpotrebnijim mjestima, gdje je na temelju ophodara uvidjelo da bi trebalo te dijelove ceste sanirati. Ta cesta nije u programu kompletne sanacije, odnosno rekonstrukcije od sajmišta prema Hrastini, već se tretira kao pojačano redovito održavanje.

Što se tiče izgradnje mosta, spomenuo sam kada je vijećnik Ivan Horvat postavio pitanje, da je bila tema razgovora izgradnja mosta kod Čaraparne. Da li to dugo traje, to je možda vaš osobni dojam da je to dugo, pa mogu se čak i složiti, da bi se moglo u nekom kraćem vremenu ishoditi određene suglasnosti, odnosno potvrde, tog glavnog projekta. Znači glavni projekt se sastoji od određenih suglasnosti koje vi od nadležnih tijela morate ishoditi i upravo je taj dio usporio ishođenje potrebne dokumentacije.

Andrija Noršić (SDP): - Uputio bih pitanje nadležnim gradskim službama. Naime, zamoljen sam od strane stanara Ulice Vladimira Kirina na Stražniku postaviti pitanje vezano uz cestu. Uslijed određenih radova koji su se zbivali na toj prometnici, tj. u toj ulici, cesta je na par mjesta, konkretno kod kbr. 16., 18. i 20., nastale su dosta velike udarne rupe i stanari mole da se izvrši sanacija te ulice, tj., da se za početak zakrpaju te udarne rupe i da se razmotri mogućnost asfaltiranja tj. preasfaltiranja te ulice u dogledno vrijeme.

Zamjenik gradonačelnika Željko Stanec: - Što se tiče odgovora na postavljeno pitanje uvaženog vijećnika Andrije Noršića, ovaj vaš prijedlog, ujedno i pitanje, bit će proslijeđeno trgovačkom društvu Komunalac koji obavlja poslove u Gradu Samoboru što se tiče redovitog i pojačanog održavanja naših prometnica.

Đurđica Jančikić (HSS): - Imala bih dva pitanja. Prvo je vezano uz rekonstrukciju ceste od Bregane do Samobora, to je započelo prošli tjedan. Zanima me da li će Grad poduzeti nekakve aktivnosti na izgradnji nogostupa od naselja Perivoj do Samobora, odnosno do Konzuma?

Drugo pitanje je vezano za OŠ Milana Langa u Bregani, koja je smještena uz vrlo prometnu cestu. Zanima me da li je Grad osigurao nekakve aktivnosti s kojima bi se povećala sigurnost dolaska i odlaska djece u školu?

Zamjenik gradonačelnika Željko Stanec: - Što se tiče postavljenog pitanja uvažene vijećnice Đurđice Jančikić, odgovorit ću također na obadva pitanja. Rekonstrukcija Betonske ceste, odnosno Ulice grada Wirgesa, koja nije više u nadležnosti Grada Samobora, već je u nadležnosti Hrvatskih cesta, ali naravno da Grad Samobor ima velikih interesa. jer se ta cesta nalazi na području našega grada i da smo sukladno tome kada se izrađuje projektna dokumentacija zajedno u dogovoru s Hrvatskim cestama da se uvaže i neki naši prijedlozi, a to je konkretno prijedlog izgradnja nogostupa od perivoja do starog Mercatora, odnosno novog Konzuma, da se taj dio nogostupa izgradi u uređenju te prometnice. Nastavno na to, također smo u taj projekt željeli uvrstiti i najkritičnije, po meni, raskrižje na području grada Samobora, a to je križanje Ulice Matice iseljenika, Hebrangove i Ulice grada Wirgesa. Nadam se da će ta dva naša projekta, koji bi objedinili u taj jedan zajednički projekt, Hrvatske ceste usvojiti i, naravno, ako bude trebalo da će Grad Samobor osigurati iz svog vlastitog proračuna da jedan dio izgradnje nogostupa i financira.

Što se tiče OŠ Milana Langa u Bregani, dosta smo tih radnji napravili isključivo radi sigurnosti dolaska i odlaska djece iz te škole. Evo, možemo vidjeti da smo ograničili brzinu kretanja automobila, postavljeni su znakovi, meni se čini ograničenje 30, ako se ne varam, znači onaj svjetlosni prometni znak, obilježili smo nove pješačke prijelaze, ispod same škole napravilo se parkiralište s cca tridesetak parkirališnih mjesta, upravo iz tog razloga kako više roditelji ne bi puštali svoju djecu na prometnicu, već da ta djeca nesmetano iz parkirališta dođu do svoje škole. Ako bilo što treba još poduzeti radi sigurnosti djece, Grad Samobor će uvijek takve prijedloge prihvatiti i, ako je u mogućnosti, realizirati.

Franjo Bedeničić (HDZ): - Moje pitanje je također vezano uz škole, odnosno postoji li strategija održavanja, dogradnje, izgradnje, obnove, rekonstrukcije osnovnih škola i vrtića u prostoru Samobora, jer me muči pitanje Područne škole Farkaševec. Mislim da je već nekoliko puta promijenjena lokacija, dobivene dozvole, pa su zastarjele, jer se nije počelo niti kopati. Da li se odustalo od dogradnje te škole? Da bi imala kapacitet za svih osam razreda, jer znamo da neka djeca dolaze iz tog područja (Domaslovca, Hrastine, Farkaševca) u OŠ Bogumila Tonija i OŠ Samobor na Stražniku, koje su prekapacitirane, koliko znam. Znam da neka djeca zbog neadekvatnih uvjeta, dakle djeca s problemima ili teškoćama u razvoju, idu u OŠ Rude i OŠ Bregana. Sada se govori da se uređuju neke učione za Bogumilac u prostoru vojarne. Je li to u skladu s prostornim planom mreže osnovnih škola Ministarstva znanosti i obrazovanja? Dalje, ono što je već spomenuto, u prostoru Bregane mogu reći zapravo što se tiče sigurnosti puno stvari je napravljeno, moja djeca tamo idu, uspornici su napravljeni na cestama okolnim, ograda zaštitna, za razliku od prostora OŠ Samobor. Kada će ista biti ograđena, je li se stalo i zašto se stalo pri obnovi same zgrade i okolišnog prostora? Stražnik nema uopće ograđeni školski prostor, dolaze ljudi svakojaki, odnosno dječurlija starije dobi koja maltretira djecu na igralištu vanjskom.

I pitanje, dakako, muči me taj vrtić u prostoru Bregane, odnosno dogradnja, odnosno građevinske dozvole koje su propale već unatrag nekoliko godina. Mislim da je prva dozvola bila izdana 2009. godine.

Zamjenica gradonačelnika Sanja Horvat Iveković: - Zajednički ćemo na pitanje odgovoriti kolega Stanec i ja, ako on nešto više zna, a nešto ja. Općenito bih ovdje krenula od mreže škola Grada Samobora, koja možda na neki način više nije usklađena sa svim potrebama koje mi imamo kao Grad Samobor, s obzirom na val doseljavanja koje imamo u Samoboru. Trebalo bi se sada vratiti deset godina unatrag, jesmo li s tom promjenom, kada smo se širili kao grad, što se tiče izgradnje stambenih naselja, da li se pratila izgradnja ovakvih kapaciteta kao što su škole i vrtići i da li se razmišljalo o toj budućnosti. Da tada su se otvarala pitanja o izgradnji škole u Farkaševcu i slično, što bi opet iziskivalo određenu promjenu mreže škola, ali i dalje je uvijek pritisak na ove školske gradske objekte, kao što je škola na Stražniku i škola Bogumila Tonija. Škola Bogumila Tonija se može pohvaliti s time da je u ovome razdoblju upisala pedesetak učenika više, ne samo prvašića, već djece svih dobnih skupina do osmog razreda. Pretpostavljam da se to isto kod vas u srednjoj školi reflektira. Treba napomenuti da se tu stalno doseljava novo stanovništvo, a o tome smo razgovarali i s ministricom obrazovanja kada smo preuzimali ugovor o financiranju pomoćnika u nastavi i upoznali s tim činjenicama koje imamo u Samoboru, da nemamo dosta prostornog kapaciteta što se tiče grada. Što se tiče škole u Bregani ona je u laganom padu s brojem učenika, naravno to je sve posljedica toga da se sve više stanovništva tu doseljava, doseljava se u grad. O tome svemu vodimo brigu, da li ćemo ići prema tome da i mijenjamo mrežu škola, pa neka naselja preusmjerimo u neke druge škole, evo, to ćemo napraviti. U tijeku je izrada studije upravljanosti ulaganja u školske objekte, koja će nam isto određene činjenice pokazati. Isto bih napomenula da se vidi i to da je Ministarstvo obrazovanja dugi niz godina promijenilo državni pedagoški standard, pa se promijenio i manji broj učenika u razredima, a povećao se broj razrednih odjela. Ima tu svega, mislim da i vi to sami znate kao ravnatelj koji rukovodi jednom od uspješnijih gimnazija u Hrvatskoj, što je svakako pohvalno. O tome svemu vodimo računa i na dnevnoj bazi radimo, ali mi tu ne možemo dalje bez Ministarstva obrazovanja.

Vrtić u Bregani, uskoro bi trebala biti ta dogradnja, da su određene dozvole propadale, da li su bile tada neke druge cijene na snazi što se tiče ulaganja u građevinu pa su bili i skuplji ti projekti, oni su sada puno jeftiniji. Nadam se da ćemo mi za nekih tri ili četiri milijuna dograditi vrtić u Bregani, što će svakako biti jako dobro, obzirom da znamo u kakvim uvjetima su dječica sada u onoj zgradi policije i to nas sve naravno onako pika, ovako kolokvijalno rečeno. Nadam se da od početka iduće pedagoške godine tih problema neće biti i da će Bregančani napokon dočekati da imaju jedan primjern objekt, s time da mi ulažemo i u ovaj postojeći objekt. Tamo se prije nekoliko godina promijenilo krovište, ove godine smo promijenili sanitarne prostore, izrađuje se troškovnik za promjenu stolarije, a nadamo se da je se tu i fasada. Stvarno vodimo brigu o tome dijelu.

To sam već odgovorila da su tu problemi što se tiče kapaciteta obzirom na broj stanovnika koji se doseljava, a to su najčešće mlađe obitelji. Isto tako nas to vjerojatno očekuje uskoro u Perivoju, taj problem, ali mi ćemo tu dalje teško ići bez potpore Ministarstva obrazovanja.

(Vijećnik Franjo Bedeničić priča bez uključenog mikrofona iz klupe pa to ne ulazi u zapisnik)

Damir Gorišek (HSS):- Imam jedno pitanje. U Sv. Heleni je rađena rekonstrukcija vodovoda u Bijankinijevoj ulici i sada to već dulje vrijeme stoji ne asfaltirano. Kada je predviđeno asfaltiranje i da li će biti asfaltirana kompletna ulica ili samo prokop?

Zamjenik gradonačelnika Željko Stanec: - Što se tiče postavljenog pitanja vas Damire, također budem odgovorio. Znači taj dio rekonstrukcije ceste, ne ceste nego vodovoda, znači kompletno je rekonstruiran, a radilo se na sanitarnoj ispravnosti vode. Vodoopskrba i odvodnja dobile su sve potrebne testove o ispravnosti vode i stvorili su se preduvjeti da se ta cesta asfaltira. Ona će se asfaltirati u punom profilu, ne samo rov, već kompletna cesta, u punoj širini ide asfaltiranje. Cijeli posao ide preko trgovačkog društva Komunalac, raspisan je natječaj, odabran je izvođač i čim se potpiše ugovor kompletna ulica bude se asfaltirala.

Zlatko Rešetar (MOST): - Dva kratka pitanja. Pitanje broj jedan, da li će građanima Grada Samobora biti podijeljene tablete joda? Svjesni smo opasnosti svih kojih se kreću, svjesni smo terorističkih činova širom kugle zemaljske. Pitanje broj dva, ovdje smo primijetili jako puno cesta koje su u stanju kakvom jesu i kojima je potrebna rekonstrukcija ili obnova ili nešto tako u tom smjeru. Isto tako je pitanje cesti prema Žumberku, Šoićevoj ulici, Vrh, Prinčevoj ulici. Da li će te ceste i kada biti rekonstruirane, uređene, klizišta sanirana i sl.?

Jedan kratki prijedlog, obzirom da je stvarno puno cesta danas bilo ovdje spomenuto. Da li se možda razmišlja o nekakvom akcijskom planu da se popišu sve ulice koje su i u kakvom su stanju, a koje su potrebne za rekonstrukciju da se to napravi.

Zamjenik gradonačelnika Željko Stanec: - Evo, također pokušat ću odgovoriti na postavljeno pitanje uvaženog vijećnika Rešetara. Ne znam jeli ovo vaš prijedlog, podjela tableta, čudi me zbog čega bi tako reagirali. Što se tiče same te jodne profilakse, čak su tražili, pošto smo mi u blizini nuklearke u nekom pojasu od dvadesetak kilometara, da bi čak temeljem toga, pošto imaju djeca u Brežicama i Krškom podijeljene te tablete, da bi čak i Grad Samobor to trebao imati. Međutim, to je neki pojas do deset kilometara i to se isključivo dobnoj skupini do četrdeset godina te tablete dijele, jer poslije nemaju tog efekta. Moj stav je, kao i načelnika Civilne zaštite na području grada Samobora, da bi to prouzrokovalo jednu opću paniku i ja ću sada to javno reći da sam definitivno protiv stvaranja bilo kakve panike. Već radimo na edukaciji, koju smo pokrenuli zajedno sa svim mjesnim odborima, da se ti zaduženici koji su u mjesnom odboru što se tiče same civilne zaštite na neki način educiraju, opreme koliko je god to moguće, a da se na ovaj način, pogotovo ne s tim jodnim tabletama, ne bi bilo primjerno da se stvara na području Samobora bila kakva panika.

Što se tiče ovih ulica, pošto smo dugo pričali, pošto je gotovo ovo pola tema Gradskog vijeća, bilo je asfaltiranje, odnosno održavanje naših ulica. Naravno da nijedna ulica na području Grada Samobora i naših mjesnih odbora, naveli ste dvije ulice što se tiče konkretno Mjesnog odbora Kladje, da će one biti također uvrštene u program, ne mogu tvrditi da će to biti 2018. godine, ali sve ulice na području Grada Samobora imat će isti tretman kao i ulice u samom centru grada.

Što se tiče same ceste, odnosno održavanja, to je malo veći problem, cesta je relativno u lošem stanju. Napravili smo projekciju koliko bi kompletno pojačano održavanje te ceste od Grdanjaca pa do Budinjaka bio neki financijski iznos, zajedno s odvodnjom. Prije, da uopće možemo zadržati neku kvalitetu ceste, treba riješiti odvodnju koja u najvećim dijelovima uništava sve naše ceste, osigurati te odrone, i došli smo do neke projekcije od 50.000.000,00 kn. Naravno, ne možemo niti taj Žumberak zaboraviti, ima jedna alternativna cesta koja ide od Koretića prema Budinjaku, i ta cesta je sada izgrađena u makadamskom profilu, napravili smo kompletnu izmjeru, geodetsko snimanje te ceste kako bi se stvorili preduvjeti da ishodimo, također, potrebnu dokumentaciju, kako bi upravo tu cestu mogli staviti, odnosno preko EU fondova staviti ju da dobijemo za ruralni razvoj, pošto fondovi iz tih izvora daju ta sredstva, pa mislimo da bi tu cestu mogli na taj način realizirati.

Konkretno o ovoj glavnoj cesti, održavat ćemo ju na najbolji mogući način i osiguravati iz godine u godinu potrebna sredstva za nužno održavanje iste.

Predsjednik Gradskog vijeća Grada Samobora zaključuje Aktualni sat te se prelazi na rad po usvojenom Dnevnom redu.